Tarybos sprendimas
2003 m. spalio 27 d
dėl Europos bendrijos ir Rusijos Federacijos susitarimo, iš dalies keičiančio 2002 m. liepos 9 d. Europos anglių ir plieno bendrijos ir Rusijos Federacijos Vyriausybės susitarimą dėl prekybos tam tikrais plieno gaminiais, sudarymo
(2004/42/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį ir 300 straipsnio 2 ir 3 dalių pirmąsias pastraipas,
atsižvelgdama į Komisijos pasiūlymą,
kadangi:
(1) 1997 m. gruodžio 1 d įsigaliojo Partnerystės ir bendradarbiavimo susitarimas, nustatantis Europos Bendrijų bei valstybių narių ir Rusijos Federacijos partnerystę [1],
(2) Partnerystės ir bendradarbiavimo susitarimo 21 straipsnyje numatyta, kad prekybą Europos anglių ir plieno bendrijos (toliau - EAPB) gaminiais reglamentuoja III antraštinės dalies, išskyrus jos 15 straipsnį, ir susitarimo nuostatos.
(3) 2002 m. liepos 9 d. EAPB ir Rusijos Federacijos Vyriausybė sudarė panašų susitarimą dėl prekybos tam tikrais plieno gaminiais [2], EAPB vardu patvirtintą Komisijos sprendimu 2002/603/EAPB [3].
(4) EAPB sutartis nustojo galioti 2002 m. liepos 23 d. Šalys, remdamosi Susitarimo dėl prekybos tam tikrais plieno gaminiais 10 straipsnio 2 dalimi, susitarė, kad ji turėtų būti pratęsta ir kad visos teisės bei pareigos jai pasibaigus turėtų būti išlaikytos.
(5) Šalys pradėjo pirmiau minėto Susitarimo Suderintame protokole Nr. 2 numatytas konsultacijas ir padarė išvadą, kad Susitarimo taikymo sritį reikia išplėsti į Susitarimą įtraukiant ir SA5 bei SA6 gaminių grupes, atsižvelgiant į atitinkamas kiekybines ribas,
NUSPRENDĖ TAIP:
1 straipsnis
1. Bendrijos vardu patvirtinamas 2002 m. liepos 9 d. Europos bendrijos ir Rusijos Federacijos susitarimas, iš dalies pakeičiantis Europos anglių ir plieno bendrijos ir Rusijos Federacijos Vyriausybės susitarimą dėl prekybos tam tikrais plieno gaminiais.
2. Susitarimo tekstas pridedamas prie šio sprendimo.
2 straipsnis
Tarybos pirmininkas įpareigojamas paskirti asmenis, kuriems suteikiama teisė pasirašyti 1 straipsnyje nurodytą Susitarimą.
Priimta Liuksemburge, 2003 m. spalio 27 d.